王審知

王審知（862年—925年），字信通，是五代十國其辰候閩國其開國皇帝。

根據《十國春秋》其講法，王審知是琅琊王氏蜀族其儂，祖宗是秦朝其將軍王翦。伊敆光州固始（今旦河南省固始縣）出生，懸頂有兩隻兄弟哥，號𡅏王審潮共王審邽。王潮是唐朝固始縣其長史。881年，王緒造反，拍入光州，將三隻兄弟哥拿去。王緒野看重伊三隻，讓伊各儂做將軍。885年，三隻兄弟哥跟王緒拍遘福建，部隊糧食無夠，王緒無讓將軍共兵囝帶家屬，各儂都野受氣。王審潮就共其他幾隻將軍合謀，刣死王緒，自家做元帥。第二年拍下泉州，福建觀察使陳巖任命王審潮做泉州刺史。

891年，陳巖病野狠，派儂告王審潮來福州，卜想乞伊軍權。但是王審潮儂固未遘陳巖就死去了。陳巖其親家舅范暉，敆福州自稱留後，無讓伊來。王審潮派王審知共王彥復去拍福州，最終敆893年統一福建。王審潮做福建觀察使，王審知做福建副觀察使。

898年，王審潮病野狠，雖然講王審潮有四隻囝，王審潮見覺自家其囝弟都無王審知本事，最尾就讓王審知接班。唐昭宗封王審知做「福建觀察使」「威武軍節度使」「琅琊王」。

909年，後梁太祖封王審知做「閩王」，王審知正式開國，定都城敆長樂（是着今旦其福州，伓是長樂市）。王審知在位其辰候，共邊兜國家關係做野和，盡力量其避免戰爭。敆經濟方面，開銷節儉，減輕賦稅共勞役，鼓勵通商，復起野価學校教儂讀書，對福建（特別是福州）貢獻野大。

王審知敆925年病死，由長子王延翰接班。廟號號𡅏閩太祖，諡號號𡅏昭武孝皇帝。伊其墓號𡅏宣陵，敆福州晉安區新店其斗頂村夫塊。

王審知其囝弟全敗囝，荒淫無道，自相殘殺，最尾閩國敆945年乞南唐滅囇。

王審知對福州其發展貢獻野大，福州儂對伊當神來拜，告伊「開閩聖王」。福州有野価王審知其廟或者祠堂，最出名其是鼓樓區其忠懿閩王祠。野価姓王其福建儂認王審知做自家其祖宗。
家族
郎爸：王恁
娘奶：秦國太夫人董氏

兄弟哥：
王審潮
王審邽

妻：任內明
妾：
黃惠姑
陳金鳳

子：
王延翰
王延鈞
王延美
王延保
王延武
王延望
王延曦
王延喜
王延政
王延資
王延宗
王延稟（養子）
王延豐（養子）
王延義
女：
琅琊郡君，嫁乞李敏
張思齊其老媽
琅琊郡君，嫁乞吳越王子錢元珦
余廷隱其老媽
固有三隻諸娘囝

分類:福州儂
分類:姓王
分類:閩國國王共皇帝